b'\n_START_ARTICLE_\nMuzej anatolskih civilizacij, Ankara\n_START_SECTION_\nZgodovina muzeja\n_START_PARAGRAPH_\nPrvi muzej v Ankari je leta 1921 v delu ankarskega gradu, imenovanem Akkale,  ustanovil M\xc3\xbcbarek Galip Bey iz Direktorata  za kulturo. V njem so bili tudi predmeti iz Avgustovega templja in bizantinskega kopali\xc5\xa1\xc4\x8da.  Po Atat\xc3\xbcrkoverm priporo\xc4\x8dilu in \xc5\xbeelji po ustanovitvi hetitskega muzeja  so v muzej za\xc4\x8deli po\xc5\xa1iljati predmete iz cele Anatolije in muzej je postal premajhen._NEWLINE_Direktor Direktorata za kulturo Hamit Z\xc3\xbcbeyir Ko\xc5\x9fay in minister za izobra\xc5\xbeevanje Saffet Ar\xc4\xb1kan sta zato predlagala, da se za novi muzej odkupita in obnovita Bazar Mahmut Pa\xc5\x9fe in sosednji han.  Predlog je bil sprejet. Obnova zgradb je trajala od leta 1938 do 1968. Bazar je bil obnovljen in kot muzej odprt \xc5\xbee leta 1940. Leta 1943 je bil za obiskovalce odprt \xc5\xa1e srednji del muzeja, \xc4\x8deprav dela \xc5\xa1e niso bila zaklju\xc4\x8dena. Muzej v sedanji obliki je bil odprt leta 1968.\n_START_SECTION_\nZgodovina zgradb\n_START_PARAGRAPH_\nMuzej anatolskih civilizacij je v dveh zgradbah iz osmanskega obdobja. Prva je Mahmut Pa\xc5\x9fa Bedesteni, druga pa Kur\xc5\x9funlu Han (gosti\xc5\xa1e, karavanseraj)._NEWLINE_Mahmut Pa\xc5\x9fa Bedesteni je v letih 1464-1471 zgradil Mahmud Pa\xc5\xa1a, eden od ministrov (vezir) sultana Mehmeda II. Osvajalca. V nekaj virih je podatek, da so na bazarju trgovali samo z izdelki iz \xc4\x8diste angorske volne. Zgradba z desetimi kupolami je bila pravokotne oblike. V njej sta bili v dveh vrstah 102 trgovini. _NEWLINE_Kur\xc5\x9funlu Han je bil zgrajen kot fundacija (vak\xc4\xb1f) za financiranje nadarbine vezirja Mehmed Pa\xc5\xa1e v \xc3\x9csk\xc3\xbcdarju, Istanbul. Med obnovitvenimi deli so leta 1946 odkrili kovance iz obdobja Murata II., ki ka\xc5\xbeejo, da je han obstajal \xc5\xbee v  15. stoletju. Na\xc4\x8drt hana je zna\xc4\x8dilen za hane iz osmanskega obdobje. Ima pravokotno osrednje dvori\xc5\xa1\xc4\x8de z arkadami in sobe v dveh nadstropjih. V pritli\xc4\x8dju je 28 sob, na nadstropju pa 30. V sobah so bile pe\xc4\x8di za ogrevanje. V pritli\xc4\x8dju je bil tudi hlev v obliki \xc4\x8drke L. Na severni strani je bilo devet trgovin, na vzhodni pa \xc5\xa1tiri. _NEWLINE_Obe zgradbi sta leta 1881 pogoreli in bili opu\xc5\xa1\xc4\x8deni.'